Il-Ministru għat-Trasport Joe Mizzi ħabbar illejla li wara r-reviżjoni li saret fit-taxxa fuq ir-reġistrazzjoni tal-karozzi, il-Gvern iddeċieda li jibbenefikaw ukoll il-werrieta ta’ dawk il-persuni li laħqu mietu. Waqt laqgħa oħra ta’ konsultazzjoni pubbliku “Viċin Tiegħek, Gvern li Jisma’” fil-Ħamrun, il-Ministru Mizzi qal li dawk li se jibbenefikaw se jingħataw għotja ta’ darba għal vetturi rreġistrati u liċenzjati għall-użu personali bejn l-1 ta’ Mejju 2004 u l-31 ta’ Diċembru 2008. Il-Ministru spjega li jekk f’dan il-perjodu sid il-vettura eleġibbli laħaq miet, l-iskema se tapplika għall-ewwel eredi tas-sid reġistrat tal-vettura li jkun xtara l-vettura matul il-perjodu effettiv, irrispettivament jekk il-vettura tkunx għadha fil-pussess tal-eredi meta ssir l-applikazzjoni. Il-Ministru żied jgħid li l-għotja se tingħata lill-ewwel sid liċenzjat u li mhuwiex bejjiegħ liċenzjat tal-vetturi jew importatur. Jonqsu l-ilmenti fuq is-servizz tat-trasport pubbliku Dwar is-servizz tat-trasport pubbliku, il-Ministru Mizzi qal li meta mqabbel mas-snin preċedenti l-ilmenti dwar vjaġġi li jaslu tard din is-sena niżlu għal 39%. L-istess dwar l-attitudni tax-xufiera fejn qal li dawn niżlu għal 20% minn 34% meta mqabbel ma’ Jannar tal-2013. Apparti dan semma li l-ilmenti dwar tibdiliet fir-rotot niżlu għal 5% minn 15% f’Jannar 2012. McGill’s ma laħqux il-kriterji meħtieġa Dwar l-irtirar tal-kumpanija McGill fis-sejħa għall-interess għal operatur ġdid fis-servizz tat-trasport pubbliku, il-Ministru Mizzi ċaħad dak li  qalet il-kumpanija u qal li l-verità hija li dawn ma laħqux il-kriterji meħtieġa. Qal li meta kienu f’Malta għamlu laqgħa max-xufiera u taw l-impressjoni li l-Gvern Malti qed jimbotta lilhom, meta ma kien veru xejn. Dwar it-tiftix taż-żejt, il-Ministru Mizzi qal li wara aktar minn 10 snin mit-tħaffir tal-aħħar bir fl-ibħra Maltin, din is-sena, bi ftehim mal-kumpanija taż-żejt Phoenicia Energy u Melita Exploration il-Gvern se jerġa’ jħaffer bir fin-Nofsinhar ta’ Malta. Proposta bypass għall-Iklin Dwar is-sitwazzjoni tat-traffiku f’pajjiżna, il-Ministru Mizzi rrefera għar-roundabout ta’ bejn Ħal Lija u l-Iklin u qal li din tkun imblokkata bil-volum ta’ traffiku li jiġi minn ħames toroq. Qal li biex tissolva din il-problema qed tiġi proposta bypass għall-Iklin biex it-traffiku min-naħa t’isfel ta’ Malta għall-Mosta u vice versa ma jkollux għalfejn jgħaddi minn din ir-roundabout. Qal li s’issa saret pjanta b’dan il-kunċett u issa se jkunu qed jibdew il-proċessi ta’ konsultazzjoni mad-diversi entitajiet dwar din il-proposta. Dwar Triq il-Kosta, il-Ministru qal li se jibda x-xogħol dalwaqt fejn  se titwessa t-triq u tiġi żewġ karreġġjati fuq kull naħa. Jinġabru 9,675-il tunellata ta’ skart Il-Ministru tkellem ukoll dwar xogħol ta’ tindif fit-toroq arterjali, spazji pubbliċi, bajjiet, latrini pubbliċi u rainwater systems . Qal li matul is-sena 2013 inġabru l-ammont ta’ 9,675-il tunellata ta’ skart mill-ħaddiema ta’ dan id-Direttorat. Huwa semma wkoll li matul  ix-xhur li ġejjin se tibda kampanja edukattiva biex ikun hawn iktar kuxjenza dwar kif wieħed għandu jiddisponi aħjar mill-iskart. Huwa semma wkoll li fix-xhur li  ġejjin se jitwaħħlu cameras f’żoni fejn għadhom jattiraw skart illegali.